ΓΡΑΠΤΗ ΕΡΩΤΗΣΗ E-0378/96 υποβολή: Reimer Bφge (PPE) προς την Επιτροπή (22 Φεβρουαρίου 1996)

Θέμα: Αύξηση των τιμών των δημητριακών στην παγκόσμια αγορά

Η Ευρωπαϊκή Ένωση επιβάλλει εν τω μεταξύ «φόρο εξαγωγών» στο σιτάρι και στο κριθάρι.

Μπορεί η Επιτροπή να γνωστοποιήσει πώς επιδρά μία τέτοια πολιτική στην αύξηση των τιμών στην παγκόσμια αγορά;

Αληθεύει ότι η σχεδιαζόμενη εσωτερική πτώση των τιμών οδηγεί σε υψηλότερες τιμές εισαγωγών, π.χ. στις αναπτυσσόμενες τρίτες χώρες που εισάγουν αυτά τα προϊόντα;

Απάντηση του κ. Fischler εξ ονόματος της Επιτροπής (8 Μαρτίου 1996)

Η διαχείριση των εξαγωγών της Κοινότητας κατά τη διάρκεια του έτους εμπορίας 1995/1996 αντικατοπτρίζει μία διττή μέριμνα: αφενός, την ανάγκη να σταθεροποιηθεί η εσωτερική αγορά και, αφετέρου, να παραμείνει παρούσα η Κοινότητα στη διεθνή αγορά. Εφαρμόζοντας αυτή την πολιτική διαχείρισης, η Επιτροπή υλοποιεί, εξάλλου, τις επιθυμίες του Συμβουλίου το οποίο της έχει ζητήσει τον Σεπτέμβριο του 1995, να χρησιμοποιήσει όλα τα διαθέσιμα μέσα διαχείρισης για τις περιόδους εμπορίας 1995/1996 και 1996/1997, έτσι ώστε οι τιμές αγοράς για τα σιτηρά να αντιστοιχούν στους στόχους της μεταρρύθμισης του 1992.

Ο γενικός «φόρος εξαγωγών» για το μαλακό σιτάρι θεσπίστηκε μόνο όταν η επικρατούσα κατάσταση τον επέβαλε ως απαραίτητο (15 Δεκεμβρίου 1999). Έκτοτε, 500 000 περίπου τόνοι μαλακού σιταριού έχουν αποτελέσει αντικείμενο της τρέχουσας δημοπρασίας. Εκ παραλλήλου, από την 1η Ιανουαρίου 1996, πιστοποιητικά εξαγωγής για αλεύρι έχουν εκδοθεί για ποσότητα μεγαλύτερη των 300 000 τόνων (δηλαδή το ισοδύναμο περίπου 450 000 τόνων μαλακού σιταριού) με μηδενική («0») επιστροφή.

Επιπλέον, για να ανταποκριθεί στην ειδική προμήθεια ορισμένων αναπτυσσομένων χωρών με τις οποίες η Κοινότητα έχει συνάψει διμερείς υποχρεώσεις (συνθήκη Λομέ), η Επιτροπή έχει κινήσει, από τον Οκτώβριο του 1995, την διαδικασία της πρώτης δημοπρασίας η οποία αφορούσε 500 000 τόνους μαλακού αρτοποιήσιμου σίτου παρέμβασης, οι οποίοι προορίζονται για εξαγωγή προς τα κράτη ΑΚΕ τα οποία είναι παραδοσιακοί αγοραστές στην Κοινότητα. Μία νέα δημοπρασία, η οποία αφορά ποσότητα 400 000 τόνων αρτοποιήσιμου σιταριού, μόλις προσφάτως ανοίχθηκε υπέρ αυτών των χωρών. Για τις εξαγωγές οι οποίες πραγματοποιούνται στο πλαίσιο αυτών των δημοπρασιών, δεν εφαρμόζεται κανένας φόρος εξαγωγής. Συνολικά, οι ποσότητες οι οποίες έχουν αποτελέσει αντικείμενο εξαγωγής κατά τη διάρκεια της περιόδου εμπορίας 1995/1996 για το μαλακό σιτάρι (κόκκοι, αλεύρι, επισιτιστικές βοήθειες) αντιπροσωπεύουν σήμερα το 80% περίπου των ποσοτήτων οι οποίες είχαν εξαχθεί κατά την ίδια εποχή της προηγούμενης περιόδου εμπορίας.

Όσον αφορά το κριθάρι, μόνο μία ποσότητα 8 000 τόνων έχει γίνει αποδεκτή από τότε που έχει θεσπιστεί η δημοπρασία του φόρου (11 Ιανουαρίου 1996), πράγμα το οποίο πρέπει να αποδοθεί κυρίως σε κάποια επιφύλαξη των εμπορευομένων να συμμετάσχουν σάυτήν, λόγω των επί του παρόντος υφισταμένων συνθηκών της διεθνούς αγοράς, μέχρις ότου ο κυριότερος πελάτης, δηλαδή η Σαουδική Αραβία, αποφασίσει να συνάψει συμβάσεις.

Η αύξηση των τιμών στη διεθνή αγορά δεν οφείλεται σε αυτούς τους φόρους εξαγωγής της Κοινότητας, αλλά είναι απόρροια ενός συνόλου παραγόντων, έκαστος εκ των οποίων έχει συμβάλει στην γενική αύξηση των τιμών, ιδίως όσον αφορά τις λιγότερο σημαντικές συγκομιδές σιτηρών, μανιόκας ή ακόμα και ρυζιού, τόσο στις χώρες εξαγωγής όσο και σε ορισμένες χώρες εισαγωγής, γεγονός το οποίο είχε ως συνέπεια την αύξηση της συνολικής ζήτησης σε σιτηρά. Στην Κοινότητα, η συνολική συγκομιδή σιτηρών έχει πληγεί ιδιαιτέρως από την ξηρασία στην Ισπανία.

Οι φόροι αυτοί, οι οποίοι έχουν καθοριστεί σύμφωνα με τους κανόνες που ισχύουν στην κοινή οργάνωση των αγορών, δεν είναι επομένως δυνατόν να θεωρηθεί ότι αποτελούν απαγόρευση εξαγωγής. Θα διατηρηθούν καθόσο χρονικό διάστημα θα το απαιτεί η κατάσταση της παγκόσμιας αγοράς.